Kanceri endometrial

Kanceri endometrial është një kancer që lind në endometër (shtresa që vesh uterusin ose mitrën). Ai shkaktohet nga rritja jonormale e qelizave që kanë aftësinë të pushtojnë ose të përhapen në pjesë të tjera të trupit. Përgjithësisht, shenja e parë është gjakderdhja vaginale që nuk lidhet me periudhën menstruale. Simptoma të tjera përfshijnë dhimbje gjatë urinimit, dhimbje gjatë marrëdhënieve seksuale ose dhimbje të legenit. Kanceri endometrial shfaqet më shpesh pas menopauzës.

Rreth 40% e rasteve lidhen me obezitetin. Kanceri endometrial lidhet gjithashtu me ekspozimin e tepërt ndaj estrogjenit, presionin e lartë të gjakut dhe diabetin. Ndërsa marrja vetëm e estrogjenit rrit rrezikun e kancerit endometrial, marrja e një kombinimi të estrogjenit me progestogjenin, siç ndodh                                                                                                                                                                                                                                                                                                                                                                                                             në shumicën e pilulave të kontrollit të lindjes, e ul këtë rrezik.  Dy deri në pesë përqind e rasteve lidhen me gjenet e trashëguara nga prindërit. Ndonjëherë, kanceri endometrial njihet rëndom si "kanceri i mitrës", megjithëse ndryshon nga format e tjera të kancerit të mitrës si kanceri i qafës së mitrës, sarkoma e mitrës dhe sëmundja trofoblastike.  Lloji më i shpeshtë i kancerit endometrial është karcinoma endometrioide, e cila përbën më shumë se 80% të rasteve. Kanceri endometrial zakonisht diagnostikohet me biopsinë e endometrit ose duke marrë mostra gjatë një procedure të njohur si zgjerim dhe kuretazh. Përgjithësisht, një pap test nuk është i mjaftueshëm për të treguar praninë e kancerit endometrial. Ekzaminimi i rregullt në individët me rrezik normal për kancerin, nuk kërkohet. 

Opsioni kryesor i trajtimit për kancerin endometrial është histerektomia abdominale (heqja totale e mitrës me anë të operacionit), së bashku me heqjen e tubave fallopiane dhe vezoreve në të dyja anët, e quajtur salpingooforektomi bilaterale. Në raste më të avancuara, mund të rekomandohen edhe radioterapia, kemoterapia ose terapia hormonale. Nëse sëmundja diagnostikohet në një fazë të hershme, rezultati është i favorshëm, dhe norma e përgjithshme e mbijetesës pesëvjeçare në Shtetet e Bashkuara është më e madhe se 80%. Te femrat afrikano-amerikane, ky lloj kanceri është më pak i zakonshëm, por ka pasoja më të rënda.

Në vitin 2012, kanceri endometrial u shfaq rishtazi në 320,000 gra dhe shkaktoi 76.000 vdekje. Kjo e bën atë shkakun e tretë më të zakonshëm të vdekjes në kancerët që prekin vetëm gratë, pas kancerit të vezoreve dhe atij të qafës së mitrës. Ai është më i përhapur në botën e zhvilluar dhe është kanceri më i zakonshëm i traktit riprodhues femëror në vendet e zhvilluara. Përqindjet e kancerit endometrial janë rritur në një numër vendesh midis viteve 1980 dhe 2010. Kjo besohet të jetë për shkak të rritjes së numrit të individëve të moshuar dhe rritjes së shkallës së obezitetit.
parapamje| Përmbledhje e kancerit endometrial në video 

 Bibliografia 

Kategoria:Kancer